erhwenkuo/poetry-chinese-zhtw huggingface dataset:
朝中措
作者：蔡伸（宋）

雨餘清鏡湛秋容。屏展九華峰。萬里閒雲散盡，半規涼月當空。樓高夜永，憑闌笑語，此際誰同。端有妙人攜手，け然歸路凌風。
侍香金童
作者：蔡伸（宋）

寶馬行春，緩轡隨油壁。念一瞬、韶光堪重惜。還是去年同醉日。客裡情懷，倍添悽惻。記南城、錦徑名園曾遍歷。更柳下、人家似織。此際憑闌愁脈脈。滿目江山，暮雲空碧。
江城子
作者：蔡伸（宋）

碧廚文簟小窗前。乍更闌。□□□。烏鵲南飛，秋意漸悽然。滿院蛩吟風露下，人窈窕，月蟬娟。雙星舊約又經年。信誰傳。恨綿綿。□隔明河，長作斷腸仙。爭似秦樓蕭史伴，瑤臺路，共乘鸞。
西江月
作者：蔡伸（宋）

翡翠蒙金衫子，縷塵如意冠兒。持杯輕按遏雲詞。別是出塵風味。莫羨雙星舊約，願諧明月佳期。憑肩密語兩心知。一棹五湖煙水。
蒼梧謠・歸字謠
作者：蔡伸（宋）

天。休使圓蟾照客眠。人何在，桂影自嬋娟。
採桑子
作者：蔡伸（宋）

奇花不比尋常豔，獨步南州。往事悠悠。遼鶴重來憶夢遊。仙翁不改青青眼，一醉遲留。妙墨銀鉤。題作人間第一流。
洞仙歌
作者：蔡伸（宋）

鶯鶯燕燕。本是于飛伴。風月佳時阻幽願。但人心堅固後，天也憐人，相逢處、依舊桃花人面。綠窗攜手，簾幕重重，燭影搖紅夜將半。對尊前如夢，欲語魂驚，語未竟、已覺衣襟淚滿。我只為、相思特特來，這度更休推，後回相見。
瑞鶴仙
作者：蔡伸（宋）

玉猊香謾爇。嘆瓶沈簪斷，紫簫聲絕。丹青掛寒壁。細端詳，宛是舊時標格。音容望極。奈弱水、蓬山路隔。似瑤林瓊樹，韶華正好，一枝先折。悽切。相思情味，鏡中綠鬢，看成華髮。臨風對月。空羅袂，搵清血。待隨群逐隊，開眉一笑，除你心腸是鐵。看今生，為伊煩惱，甚時是徹。
採桑子
作者：何（宋）

百花叢裡花君子，取信東君。取信東君。名策花中第一勳。結成寶鼎和羹味，多謝東君。多謝東君。香遍還應號令春。
虞美人
作者：何（宋）

分香帕子揉藍膩。欲去殷勤惠。重來直待牡丹時。只恐花知、知後故開遲。別來看盡閒桃李。日日闌干倚。催花無計問東風。夢作一雙蝴蝶、繞芳叢。
失調名
作者：何（宋）

便饒你、漫天索價，待我略地酬伊。
失調名
作者：何（宋）

細雨共斜風，作輕寒。
一剪梅・一翦梅
作者：鄭剛中（宋）

漢粉重番內樣妝。新染冰肌，淺淺鶯黃。廣寒宮迥阻歸期，襟袖空餘暗淡香。江路迢迢楚塞長。夢裡題詩欲寄將。覺來斜月又沈西，一點檀心，半染微霜。
臨江仙
作者：韓世忠（宋）

冬看山林蕭疏淨，春來地潤花濃。少年衰老與山同。世間爭名利，富貴與貧窮。榮貴非幹長生藥，清閒是不死門風。勸君識取主人公。單方只一味，盡在不言中。
南鄉子
作者：韓世忠（宋）

人有幾何般。富貴榮華總是閒。自古英雄都如夢，為官。寶玉妻男宿業纏。年邁衰殘。鬢髮蒼浪骨髓乾。不道山林有好處，貪歡。只恐痴迷誤了賢。
更漏子
作者：黃大輿（宋）

憐宋玉、許王昌。東西鄰短牆。
虞美人
作者：黃大輿（宋）

世間離恨何時了。不為英雄少。楚歌聲起霸圖休。玉帳佳人血淚、滿東流。葛荒葵老蕪城暮。玉貌知何處。至今芳草解婆娑。只有當時魂魄、未消磨。
水調歌頭
作者：王灼（宋）

長江飛鳥外，明月眾星中。今來古往如此，人事幾秋風。又對團團紅樹，獨跨蹇驢歸去，山水澹丰容。遠色動愁思，不見兩詩翁。酒如澠，談如綺，氣如虹。當時痛飲狂醉，只許賞心同。響絕光沈休問，俯仰之間陳跡，我亦老飄蓬。望久碧雲晚，一雁度寒空。
漁家傲
作者：王灼（宋）

漠漠郊原荒宿草。黃花趁得秋風早。萬里岷峨歸夢到。東籬好。未應花似行人老。古往今來成一笑。為君醉裡銷沈了。不用登臨敧短帽。愁絕□。吳霜點鬢教誰掃。
醉花陰
作者：王灼（宋）

平生五色江淹筆。合佔金閨籍。桃李滿城春，恨□屏□，只作三年客。畫船暫系河橋側。一醉分南北。惆悵酒醒時，雨笠風蓑，似舊無人識。
清平樂
作者：王灼（宋）

東風歸早。已綠瀛洲草。紫殿紅樓春正好。楊柳半和煙嫋。玉輿遍繞花行。初聞百囀新鶯。歷歷因風傳去，千門萬戶春聲。
清平樂
作者：王灼（宋）

墜紅飄絮。收拾春歸去。長恨春歸無覓處。心事顧誰分付。盧家小苑回塘。于飛多少鴛鴦。縱使東牆隔斷，莫愁應念王昌。
點絳唇
作者：王灼（宋）

休惜餘春，試來把酒留春住。問春無語。簾卷西山雨。一掬愁心，強欲登高賦。山無數。煙波無數。不放春歸去。
浣溪沙
作者：王灼（宋）

一樣嬋娟別樣清。眼明初識董雙成。香風隨步過簾旌。笑捧玉觴頻勸客，浣溪沙裡轉新聲。花間側聽有流鶯。
虞美人
作者：王灼（宋）

別來楊柳團輕絮。擺撼春風去。小園桃李卻依依。猶自留花不發、待郎歸。枝頭便覺層層好。信是花相惱。觥船一棹百分空。拚瞭如今醉倒、鬧香中。
虞美人
作者：王灼（宋）

姚黃真是花中主。個個尋芳去。春光能有幾多時。莫遣無花空折、斷腸枝。蜂媒蝶使爭撩亂。應妒傳觴緩。問花端的為誰開。擬作移春小檻、載歸來。
菩薩蠻
作者：王灼（宋）

風柔日薄江村路。一鞭又逐春光去。胡蝶作團飛。竹間桃李枝。醉魂招不得。一半隨春色。桃李□無多。其如風日何。
好事近
作者：王灼（宋）

小砑碧霞箋，不見近來訊息。玉骨瘦無一把，又不成空憶。爐燻歇盡燭花殘，佳夢了難得。二十五聲秋點，最知人端的。
長相思
作者：王灼（宋）

來匆匆。去匆匆。短夢無憑春又空。難隨郎馬蹤。山重重。水重重。飛絮流雲西復東。音書何處通。
酒泉子
作者：王灼（宋）

錦水花林，前度劉郎行樂處，當時桃李臥莓苔。又重來。今年菊蕊為君開。賴有詩情渾似舊，西風斜日上高臺。醉千回。
恨來遲
作者：王灼（宋）

柳暗汀洲，最春深處，小宴初開。似泛宅浮家，水平風軟，咫尺蓬萊。更勸君、吸盡紫霞杯。醉看鸞鳳徘徊。正洞裡桃花，盈盈一笑，依舊憐才。
春光好
作者：王灼（宋）

和醉夢，上崢嶸。憶娉婷。回首錦江煙一色，不分明。翻為離別牽情。嬌啼外、沒句丁寧。紫陌綠窗多少恨，兩難平。
南歌子
作者：王灼（宋）

命嘯無人嘯，含嬌何處嬌。江南煙水太迢迢。璧月瓊枝空想、夜和朝。目斷腸隨斷，魂銷骨更銷。瑣窗風雨不相饒。猶似西湖一枕、聽寒潮。
畫堂春
作者：王灼（宋）

暖風和雨暗樓臺。餘寒巧作愁媒。半春懷抱向誰開。忍淚千回。斷夢已隨煙篆，醉魂空殢瓊杯。小窗瞥見一枝梅。疑誤君來。
七娘子
作者：王灼（宋）

花明霧暗非花霧。似春屏、短夢無憑據。夜月將來，曉燈催去。半衾餘暖空留住。情柔意密愁千縷。想一聲、雞唱東城路。暫作行雲，暫為行雨。陽臺望極人何處。
減字木蘭花
作者：王灼（宋）

飛霞半縷。收盡一天風和雨。可惜黃昏。殘角疏鍾要斷魂。雙魚傳信。只道橫塘訊息近。心事悠悠。同向春風各自愁。
一落索
作者：王灼（宋）

昨夜封枝寒雪。暗堆殘葉。佳人醉裡插釵梁，更不問、眠時節。繡被重重夜徹。燭光明滅。枕旁爭聽落簷聲，更不問、醒時節。
醜奴兒・採桑子
作者：王灼（宋）

東風已有歸來信，先返梅魂。雪鬥紛紛。更引蟾光過璧門。綠衣小鳳枝頭語，我有嘉賓。急泛清尊。莫待江南爛漫春。
減字木蘭花
作者：陳襲善（宋）

江南二月。猶有枝頭千點雪。邀上芳尊。卻佔東君一半春。尊前眼底。南國風光都在此。移過江來。從此江南不復開。
漁家傲
作者：陳襲善（宋）

鷲嶺峰前闌獨倚。愁眉蹙損愁腸碎。紅粉佳人傷別袂。情何已。登山臨水年年是。常記同來今獨至。孤舟晚揚湖光裡。衰草斜陽無限意。誰與寄。西湖水是相思淚。
醜奴兒・採桑子
作者：曾乾曜（宋）

驀地廝看時。赤怕那、迪功郎兒。氣岸昂昂因權縣，廳子叫道，宣教請後，有無限威儀。先自不相知。取奉著、剗地胡揮。甚時得歸京裡去，兩省八座，橫行正任，卻會嫌卑。
點絳唇
作者：孫（宋）

煙洗風梳，司花先放江梅吐。竹村沙路。脈脈搖寒雨。醉魄吟魂，無著清香處。愁如縷。系春不住。又折冰枝去。
卜算子
作者：如晦（宋）

有意送春歸，無計留春住。畢竟年年用著來，何似休歸去。目斷楚天遙，不見春歸路。風急桃花也似愁，點點飛紅雨。
菩薩蠻
作者：孫艤（宋）

一聲羌管吹嗚咽。玉溪夜半梅翻雪。江月正茫茫。斷橋流水香。含章春欲暮。落日千山雨。一點著枝酸。吳姬先齒寒。
倦尋芳
作者：潘汾（宋）

獸環半掩，鴛甃無塵，庭院瀟灑。樹色沈沈，春盡燕嬌鶯奼。夢草池塘清漸滿，海棠軒檻紅相亞。聽簫聲，記秦樓夜約，綵鸞齊跨。漸迤邐、更催銀箭，何處貪歡，猶系驕馬。旋剪燈花，兩點翠眉誰畫。香滅羞回空帳裡，月高猶在重簾下。恨疏狂，待歸來、碎揉花打。
賀新郎
作者：潘汾（宋）

篆縷銷香鼎。翠沈沈、庭陰轉午，畫堂人靜。芳草王孫知何處，惟有楊花糝徑。正玉枕、瞢騰初醒。門外殘紅春已去，鎮無聊、殢酒厭厭病。雲髻嚲，未忺整。江南舊事休重省。但天涯、尋消問息，斷鴻難倩。月滿西樓憑闌久，依舊歸期未定。便只恐、瓶沈金井。嘶騎不來銀燭暗，枉教人、立盡梧桐影。誰伴我，對鸞鏡。
孟家蟬
作者：潘汾（宋）

向賣花擔上，落絮橋邊，春思難禁。正暖日溫風裡，鬥採遍香心。夜夜穩棲芳草，還處處、先嚲春禽。滿園林。夢覺南華，直到如今。情深。記那人小扇、撲得歸來，繡在羅襟。芳意贈誰，應費萬線千針。謾道滕王畫得，枉謝客、多少清吟。影沈沈。舞入梨花，何處相尋。
花心動
作者：潘汾（宋）

啼鳥驚心，怨年華，羞看杏梢桃萼。映柳小橋，芳草閒庭，處處舊遊如昨。斷腸人在東風裡，遮不盡、幾重簾幕。舊巢穩，呢喃燕子，笑人漂泊。應是素肌瘦削。空望斷天涯，信音難託。半汙淚痕，重整餘香，夜夜翠衾寒薄。倦遊只怕春歸去，怎忍見、水流花落。夢魂遠，韶華又還過卻。
玉蝴蝶
作者：潘汾（宋）

睡起日高鶯囀，畫簾低卷，花影重重。醉眼羞抬，嬌困猶自未惺忪。繡床近、強來描翠，妝鏡掩、不肯勻紅。錦屏空。對花無語，獨怨春風。匆匆。庾郎去後，香銷玉減，是事疏慵。縱蠻箋封了，何處問鱗鴻。眼中淚、萬行難盡，眉上恨、一點偏濃。杳無蹤。夜來惟有，幽夢相逢。
醜奴兒慢・採桑子慢
作者：潘汾（宋）

愁春未醒，還是清和天氣。對濃綠陰中庭院，燕語鶯啼。數點新荷翠鈿，輕泛水平池。一簾風絮，才晴又雨，梅子黃時。忍記那回，玉人嬌困，初試單衣。共攜手、紅窗描繡，畫扇題詩。怎有如今，半床明月兩天涯。章臺何處，應是為我，蹙損雙眉。
憶王孫
作者：李重元（宋）

萋萋芳草憶王孫。柳外樓高空斷魂。杜宇聲聲不忍聞。欲黃昏。雨打梨花深閉門。
憶王孫
作者：李重元（宋）

風蒲獵獵小池塘。過雨荷花滿院香。沈李浮瓜冰雪涼。竹方床。針線慵拈午夢長。
憶王孫
作者：李重元（宋）

颼颼風冷荻花秋。明月斜侵獨倚樓。十二珠簾不上鉤。黯凝眸。一點漁燈古渡頭。
憶王孫
作者：李重元（宋）

彤雲風掃雪初晴。天外孤鴻三兩聲。獨擁寒衾不忍聽。月籠明。窗外梅花瘦影橫。
賀新郎
作者：李玉（宋）

篆縷銷金鼎。醉沈沈、庭陰轉午，畫堂人靜。芳草王孫知何處，惟有楊花糝徑。漸玉枕、騰騰春醒。簾外殘紅春已透，鎮無聊、殢酒厭厭病。雲鬢亂，未忺整。江南舊事休重省。遍天涯、尋消問息，斷鴻難倩。月滿西樓憑欄久，依舊歸期未定。又只恐、瓶沈金井。嘶騎不來銀燭暗，枉教人、立盡梧桐影。誰伴我，對鸞鏡。
小重山
作者：吳淑姬1（宋）

謝了荼䕷春事休。無多花片子，綴枝頭。庭槐影碎被風揉。鶯雖老，聲尚帶嬌羞。獨自倚妝樓。一川菸草浪，襯雲浮。不如歸去下簾鉤。心兒小，難著許多愁。
惜分飛
作者：吳淑姬1（宋）

岸柳依依拖金縷。是我朝來別處。惟有多情絮。故來衣上留人住。兩眼啼紅空彈與。未見桃花又去。一片征帆舉。斷腸遙指苕溪路。
祝英臺近
作者：吳淑姬1（宋）

粉痕銷，芳信斷，好夢又無據。病酒無聊，敧枕聽春雨。斷腸曲曲屏山，溫溫瀋水，都是舊、看承人處。久離阻。應念一點芳心，閒愁知幾許。偷照菱花，清瘦自羞覷。可堪梅子酸時，楊花飛絮，亂鶯鬧、催將春去。
失調名
作者：吳淑姬1（宋）

塵滿妝臺。
最高樓
作者：柳富（宋）

人間最苦，最苦是分離。伊愛我，我憐伊。青草岸頭人獨立，畫船東去櫓聲遲。楚天低，回望處，兩依依。後會也知俱有願，未知何日是佳期。心下事、亂如絲。好天良夜還虛過，辜負我、兩心知。願伊家，衷腸在，一雙飛。
失調名
作者：王幼玉（宋）

粉面羞搽淚滿腮。
漁家傲
作者：李生（宋）

庭院黃昏人悄悄。兩情暗約誰知道。咫尺蓬山難一到。明月照。潛身只得聽言笑。特地嗟吁傳密耗。芳衷要使郎心表。此際歸來愁不少。縈懷抱。卿卿銷得人煩惱。
極相思令・極相思
作者：譚意哥（宋）

湘東最是得春先。和氣暖如綿。清明過了，殘花巷陌，猶見鞦韆。對景感時情緒亂，這密意、翠羽空傳。風前月下，花時永晝，灑淚何言。
長相思令・長相思
作者：譚意哥（宋）

舊燕初歸，梨花滿院，迤邐天氣融和。新晴巷陌，是處輕車駿馬，禊飲笙歌。舊賞人非，對佳時、一向樂少愁多。遠意沈沈，幽閨獨自顰蛾。正消黯、無言自感，憑高遠意，空寄煙波。從來美事，因甚天教，兩處多磨。開懷強笑，向新來、寬卻衣羅。似恁他、人怪憔悴，甘心總為伊呵。
極相思
作者：李氏1（宋）

日紅疏翠密晴暄。初夏困人天。風流滋味，傷懷盡在，花下風前。後約已知君定，這心緒、盡日懸懸。鴛鴦兩處，清宵最苦，月甚先圓。
南鄉子
作者：花仲胤（宋）

頓首起情人。即日恭維問好音。接得彩箋詞一首，堪驚。題起詞名恨轉生。展轉意多情。寄與音書不志誠。不寫伊川題尹字，無心。料想伊家不要人。
伊川令・伊州令
作者：花仲胤妻（宋）

西風昨夜穿簾幕。閨院添消索。最是梧桐零落。迤邐秋光過卻。人情音信難託。魚雁成耽閣。教奴獨自守空房，淚珠與、燈花共落。
失調名
作者：花仲胤妻（宋）

奴啟情人勿見罪。閒將小書作尹字。情人不解其中意。問伊間別幾多時。身邊少個人兒。
期夜月
作者：劉浚（宋）

金鉤花綬系雙月。腰肢軟低折。揎皓腕，縈繡結。輕盈宛轉，妙若鳳鸞飛越。無別。香檀急扣轉清切。翻纖手飄瞥。催畫鼓，追脃管，鏘洋雅奏，尚與眾音為節。當時妙選舞袖，慧性雅資，名為殊絕。滿座傾心注目，不甚窺迴雪。纖怯。逡巡一曲霓裳徹。汗透鮫綃肌潤，教人傳香粉，媚容秀髮。宛降蕊珠宮闕。
卜算子
作者：施酒監（宋）

相逢情便深，恨不相逢早。識盡千千萬萬人，終不似、伊家好。別你登長道。轉更添煩惱。樓外朱樓獨倚闌，滿目圍芳草。
卜算子
作者：樂婉（宋）

相思似海深，舊事如天遠。淚滴千千萬萬行，更使人愁斷腸。要見無因見，了拚終難拚。若是前生未有緣，待重結、來生願。
江神子・江城子
作者：虞某（宋）

相逢只怕有分離。許多時。暗為期。常是眉來眼去、惹猜疑。何似總休拈弄上，輕咳嗽、有人知。終須買個小船兒。任風吹。盡東西。假使天涯海角、也相隨。縱被江神收領了，離不得、我和伊。
失調名
作者：巴談（宋）

正月月盡夕。芭蕉船一隻。燈盞兩隻明輝輝，內裡更有筵席。奉勸郎君小娘子。飽吃莫形跡。每年只有今日日。願我做來稱意。奉勸郎君小娘子。空去送窮鬼。空去送窮鬼。
清平樂
作者：楊師純（宋）

羞娥淺淺。秋水如刀剪。窗下無人自針線。不覺郎來身畔。相將攜手鴛幃。匆匆不許多時。耳畔告郎低語，共郎莫使人知。
清平樂
作者：楊師純（宋）

小庭春院。睡起花陰轉。往事舊歡離思遠。柳絮隨風難管。等閒屈指當時。闌干幾曲誰知。為問春風桃李，而今子滿芳枝。
漁家傲
作者：楊端臣（宋）

有個人人情不久。而今已落他人手。見說近來伊也瘦。好教受。看誰似我能撋就。蓮臉能勻眉黛皺。相思淚滴殘妝透。總是自家為事謬。從今後。這回斷了心先有。
漁家傲
作者：楊端臣（宋）

樓鼓數聲人跡散。馬蹄不響街塵軟。門戶深深扃小院。簾不卷。背燈盡燭紅條短。歸路恍如春夢斷。千愁萬恨知河限。昨夜月華明似練。花影畔。算來惟有嫦娥見。
阮郎歸
作者：楊端臣（宋）

□□今日那人家。瑣窗紅影斜。髻雲散亂不勝花。偷勻殘臉霞。梁燕老，石榴花。佳期今已差。憑闌思想入天涯。暮雲重疊遮。
失調名
作者：聶勝瓊（宋）

無計留君住。奈何無計隨君去。
鷓鴣天
作者：聶勝瓊（宋）

玉慘花愁出鳳城。蓮花樓下柳青青。尊前一唱陽關後，別個人人第五程。尋好夢，夢難成。況誰知我此時情。枕前淚共簾前雨，隔個窗兒滴到明。
燕歸梁
作者：趙才卿（宋）

細柳營中有亞夫。華宴簇名姝。雅歌長許佐投壺。無一日、不歡娛。漢王拓境思名將，捧飛詔欲登途。從前密約盡成虛。空贏得、淚流珠。
雨中花慢
作者：任（宋）

事往人離，還似暮峽歸雲，隴上流泉。奈向分羅帶，已斷麼弦。長記歌時酒畔，難忘月夕花前。相攜手處，瓊樓珠戶，觸目依然。從來慣共，錦衾屏枕，長效比翼文鴛。誰念我、而今清夜，常是孤眠。入戶不如飛絮，傍懷爭及爐煙。這回休也，一生心性，為你縈牽。
朝中措
作者：都下妓（宋）

屏山欄檻倚晴空。山色有無中。手種庭前桃李，別來幾度春風。文章宰相，揮毫萬字，一飲千鍾。行樂不須年少，尊前看取仙翁。
沁園春
作者：李彌遜（宋）

敧枕深軒，散帙虛堂，畏景屢移。漸披襟臨水，搘床就月，蓮香拂面，竹色侵衣。壓玉為醪，折荷當盞，臥看銀潢星四垂。人歸後，伴飢蟬自語，宿鳥相依。痴兒。莫蹈危機。悟四十九年都盡非。任紆朱拖紫，圍金佩玉，青錢流地，白璧如坻。富貴浮雲，身名零露，事事無心歸便歸。秋風動，正吳淞月冷，蓴長鱸肥。
永遇樂
作者：李彌遜（宋）

曲徑通幽，小亭依翠，春事才過。看筍成竿，等花著果，永晝供閒坐。蒼蒼晚色，臨淵小立，引首暮鷗飛墮。悄無人，一溪山影，可惜被渠分破。百年似夢，一身如寄，南北去留皆可。我自知魚，け然濠上，不問魚非我。隔籬呼取，舉杯對影，有唱更憑誰和。知淵明，清流臨賦，得似恁麼。
永遇樂
作者：李彌遜（宋）

五十勞生，紫髯霜換，白日駒過。閉戶推愁，緣崖避俗，壁角團蒲坐。提壺人至，竹根同臥，醉帽盡從敧墮。夢驚回，滿身疏影，露滴月斜雲破。無人自酌，有邀皆去，我笑兩翁多可。忍凍吟詩，典衣沽酒，二子應嗤我。兩忘一笑，調同今古，誰道郢歌無和。後之人，猶今視昔，有能繼麼。
念奴嬌
作者：李彌遜（宋）

瑤池倒影，露華濃、群玉峰巒如洗。明鏡平鋪秋水淨，寒鎖一天空翠。荷芰風搖，蘋蘩波動，驚起魚龍戲。扶疏桂影，十分光照人世。誰似。老子痴頑，胡床危坐，自引壺觴醉。斗轉參橫歌未徹，屋角烏飛星墜。對影三人，停杯一問，誰會騎鯨意。金牛何處，玉樓高聳十二。
念奴嬌
作者：李彌遜（宋）

風簾弄影，正閒堂永晝，香銷人寂。軋軋鄰機芳思亂，愁入迴文新織。燕蹴巢泥，鶯喧庭柳，好夢無蹤跡。那堪春事，揹人何計留得。誰似愛酒南鄰，岸巾坦腹，醉踏西山碧。彩筆陽春傳雁足，催我飛觴浮白。老去情懷，憑君試看，鬢上秋霜色。故園千里，月華空照相憶。
念奴嬌
作者：李彌遜（宋）

楚天木落，際平蕪千里，寒霜凝碧。鄂渚波橫何處是，當日孫郎赤壁。黃耳音稀，白雲望遠，又見春訊息。嘉辰長記，謝池梅蕊初摘。遙想黃鶴樓高，蘭階絲管沸，傳觴如織。倦客心馳歸路繞，不及南飛雙翼。固著斑衣，重翻錦字，寄遠供新拍。明年歡侍，壽期應獻千百。
三段子・寶鼎現
作者：李彌遜（宋）

層林煙霽，巨壁天半，鴻飛無路。雲斷處、兩山之間，十萬琅玕環翠羽。轉秀谷、枕蘋花汀漵。短柳疏籬向暮。看臥壟牛歸，橫舟人去，平蕪鷗鷺。並遊不見鞭鸞侶。只僧前、松子隨步。回徑險、凌風遐想，小憩清泉敧茂樹。正筍蕨、過如蘇新雨。磯下游魚可數。縱窈窕、雲關長啟，寂寂誰爭子所。世上丹轂朱纓，春夢覺、南柯何許。況榮枯無定，中有歡離愁聚。盡笑我、詫盤中趣。為續昌黎賦。會有人，秣馬膏車，相屬一尊清醑。
水調歌頭
作者：李彌遜（宋）

清夜月當午，軒戶踏層冰。樓高百尺，縹緲天闕敞雲扃。萬里風搖玉樹，吹我衣裾零亂，寒入骨毛輕。徑欲乘之去，高興送青冥。神仙說，功名事，兩難成。葦汀筠岫深處，端可寄餘齡。身外營營姑置，對景掀髯一笑，引手接飛螢。且盡杯中物，日出事還生。
水調歌頭
作者：李彌遜（宋）

安石寓絲竹，方朔雜詼諧。昂霄氣概，古來無地可容才。不見騎鯨仙伯，唾手功名事了，猿鶴與同儕。有意謝軒冕，無計避嫌猜。靜中樂，山照座，月浮杯。忘形湛輩，一笑丘壑寫高懷。只恐天催玉斧，為破煙塵昏翳，人自日邊來。東閣動詩興，莫待北枝開。
水調歌頭
作者：李彌遜（宋）

松柏漸成趣，紅紫勿齊開。花神靳惜芳事，日日待公來。遙想金葵側處，素月華燈相照，妝影滿歌臺。餘韻寫宮徵，飛落遠山隈。逃禪客，尊中盡，厭長齋。且愁風絮，斷送春色攬離懷。命駕何妨千里，只恐行雲礙轍，直磴插崔嵬。手拍陽春唱，隔岸借殘杯。
水調歌頭
作者：李彌遜（宋）

不見隱君子，一月比三秋。驚濤如許，夢魂無路絕橫流。安得如雲長翮，命駕不須千里，上下逐君遊。此計杳難就，注目倚江樓。西風裡，多少恨，寄歌頭。飛奴接翼，為我三度下南州。正是天寒日暮，獨釣一江殘雪，風獵碧莎裘。和子浩然句，一酌散千憂。
水調歌頭
作者：李彌遜（宋）

不上長安道，霜鬢幾驚秋。故人何在，時序欺我去如流。賞對洛濱仙伯，共說薌林佳致，魂夢與追遊。更唱中秋句，得月上東樓。雲巖底，秋香下，楚江頭。十年笑傲，真是騎鶴上揚州。卻憶金門聯轡，曉殿催班同到，高拱翠雲裘。明月今千里，何計緩離憂。
水調歌頭
作者：李彌遜（宋）

白髮閩江上，幾度過中秋。陰晴相半，曾見玉塔臥寒流。不似今年三五，皎皎冰輪初上，天闕恍神遊。下視人間世，萬戶水明樓。賢公子，追樂事，佔鰲頭。酒酣喝月，腰鼓百面打涼州。沈醉盡扶紅袖，不管風搖仙掌，零露溼輕裘。但恐尊中盡，身外復何憂。
驀山溪
作者：李彌遜（宋）

衝寒山意，未放江頭樹。老去恨春遲，數花期、朝朝暮暮。疏英冷蕊，也為有情忙，深夜月，小庭中，絕勝西城路。調元妙手，便是春來處。醞造十分香，更暖借、毫端煙雨。狂歌醉客，小摘問東風，花謝後，子成時，趁得和羹否。
驀山溪
作者：李彌遜（宋）

竹邊柳外，兩兩寒梅樹。疏影上簾櫳，似卻□、一枝橫暮。玉肌瘦損，有恨不禁春，縈冰佩，整風裳，悵望瑤臺路。我來勝賞，持酒花深處。天曉釀幽香，正一霎、如酥小雨。江山得助，臭味許誰同，長安遠，故人疏，夢到江南否。
昆明池・金明池
作者：李彌遜（宋）

帳錦籠庭，囊香飄榭，過了芳時強半。覓殘紅、蜂須趁日，佔新綠、鶯喉吒暖。數花期、望得春來，春去也、把酒南山誰伴。更簾幕垂垂，惱人飛絮，亂落一軒風晚。手拍狂歌揮醉碗。笑浪走江頭，幾逢歸燕。憶黃華、曾吹紗帽，訝綵樓、催攽紈扇。功名事、於我如雲，謾贏得星星，滿簪霜換。向棠棣華間，鶺鴒原上，莫厭尊罍頻來見。
十月桃
作者：李彌遜（宋）

浮雲無定，任春風萬點，吹上寒枝。砌外瓏璁，暗香夜透簾幃。閒情最宜酒伴，勝黃昏、冷月清溪。風流謝傅，夢到華胥，長是相隨。似凝愁、不語誰知。芳思亂微酸，已帶離離。傳語花神，任教橫竹三吹。枝頭要看如豆，趁和羹、百卉開時。十分金蕊，先與東君，一笑相期。
十月桃
作者：李彌遜（宋）

一枝三四，弄疏英秀色，特地生寒。刻楮三年，謾誇煮石成丹。梨花帶雨難並，似玉妃、寂寞微潸。瑤臺空闊，露下星墜，零亂風鬟。記前回、擁蓋西園。花信被山煙，著意邀闌。盞面橫斜，大家月底頹然。如今萬點難綴，共蒼苔、打合成班。詩翁何似，勸春莫交，粉淡香殘。
聲聲慢
作者：李彌遜（宋）

龍涎染就，瀋水薰成，分明亂屑瓊瑰。一朵才開，人家千里須知。花兒大則不大，有許多、瀟灑清奇。較量盡，誚勝如末利，賽過酴醿。更被秋光斷送，微放些月照，著陣風吹。惱殺多情，猛拚沈醉酬伊。朝朝暮暮守定，盡忙時、也不分離。睡夢裡，膽瓶兒、枕畔數枝。
永遇樂
作者：李彌遜（宋）

一水如繩，兩山如翼，綠野如繡。松院幹霄，筠莊枕浪，攬盡溪山秀。水南水北，竹輿蘭棹，來往月宵花晝。問人間、天上何處，更尋大圍小有。人言拒梗，功成仙去，丹鼎夜寒光透。喚取雲英，煉成石髓，日月齊長久。煩君挾我，朝元真闕，兩翼羽輕風驟。此時看，小茅峰頂，有云貫鬥。
滿庭芳
作者：李彌遜（宋）

荷背翻黃，蕉心滴翠，雨洗庭院無塵。斷雲缺處，矯首望冰輪。迤邐天垂四幕，星杓淡、河漢橫銀。笙歌散，風簾自上，寒水滿樓明。劉郎方得計，釵搖繡戶，枕並華裀。笑狂客無眠，坐聽鍾鯨。明月中秋一夢，臨鴛甃、三繞殷勤。清光裡，持杯對影，風月兩兼併。
水龍吟
作者：李彌遜（宋）

化工收拾芳菲，暈酥翦綵迎春禊。江山影裡，泰階星聚，重尋古意。曲水流觴，晚林張宴，竹邊花外。倩飛英襯地，繁枝障日，遊絲駐，羲和旆。雪避清歌自止。放一鉤、玉沈寒水。西園飛蓋，東山攜妓，古今無愧。聞道東君，商量花蕊，作明年計。待公歸，獨運丹青妙手，憶山陰醉。
洞仙歌
作者：李彌遜（宋）

斷橋斜路，又是春來也。仙掌挼雲半開謝。盡凝酥砌粉，不似真香，分明對、冰雪肌膚姑射。天涯傷老大，萬斛新愁，一笑端須問花借。縱廣平冷淡，鐵石心腸，未拚得、花裡風前月下。為傳語、遊蜂緩經營，且留與山翁，醉吟清夜。
洞仙歌
作者：李彌遜（宋）

殘煙薄霧，杖東風排遣。收拾輕寒做輕暖。問牆偶屋角，多少青紅，春不語，行處隨人近遠。穿簾花影亂，金鴨香溫，幽夢醒時午禽囀。任拋書推枕，嚼蕊攀條，暗消了、清愁一半。且莫放、浮雲蔽晴暉，怕惹起羈人，望中凝戀。
江神子・江城子
作者：李彌遜（宋）

夢中北去又南來。飽風埃。鬢華衰。浮木飛蓬，蹤跡為誰催。自笑自悲還自誤，一杯酒，鼻如雷。曉輿行處覺春回。屑瓊瑰。糝□苔。病眼衝寒，欲閉又還開。近水人家籬落畔，遙認得，一枝梅。
感皇恩
作者：李彌遜（宋）

入夜月華清，中天方好。更著山光兩相照。星稀雲淨，玉樹驚烏三繞。廣寒風陸近，秋光老。老山高勝，飛塵不到。亭上仙翁自昏曉。短封新唱，字字令人絕倒。待憑書寄恨，歸鴻少。
浣溪沙
作者：王以寧（宋）

艾勝迎薰壽縷長。碧篘酒泛綠蒲香。萬家喜氣在都粱。小閣幽軒新料理，舞衫歌扇且傳觴。看君飛步上明光。
浣溪沙
作者：王以寧（宋）

招福宮中第幾真。餐花辟穀小夫人。天翁新與玉麒麟。我識外家西府相，玉壺冰雪照青春。小郎風骨已凌雲。
踏莎行
作者：王以寧（宋）

夢褥光宗，河東右族。向來到耳聲華熟。遊從兩世紀金蘭，風流二阮居南北。今夕何辰，相親燈燭。一廛我願依韋曲。長君未可賦驪駒，山人莫為蒲輪促。
踏莎行
作者：王以寧（宋）

我自山中，漁樵冷族。一丘一壑平生熟。朅來江海寄餘生，心兵語阱頻奔北。九里靈河，十分光燭。分輝借潤須鄰曲。柳家兄弟莫瞋人，狂奴小戶元低促。
踏莎行
作者：王以寧（宋）

位正三槐，光生九族。人間一夢黃粱熟。邇來荊楚地行仙，卜居深在延原北。笑問從前，誰調玉燭。當筵鮑老那能曲。山中飲酒是生涯，欲歸未果成煩促。
感皇恩
作者：王以寧（宋）

千古洞庭湖，百川爭注。雪浪銀濤正如許。騎鯨詩客，浩氣決雲飛霧。揹人歌欸乃，凌空去。我欲從公，翩然鵠舉。未願人間相君雨。笭箸短棹，是我平身真語。箇中煙景好，煩公句。
慶雙椿・浣溪沙
作者：王以寧（宋）

問政山頭景氣嘉。仙家綠酒薦菖芽。仙郎玉女共乘槎。學士文章舒錦繡，夫人冠帔爛雲霞。壽香來是道人家。
漁家傲
作者：王以寧（宋）

往事閒思人共怕。十年塞上煙塵亞。百萬鐵衣馳鐵馬。都弄罷。八風斷送歸蓮社。賣藥得錢休教化。歸來醉臥蝸牛舍。一顆明珠元不夜。非待借。神光穿透諸天下。
好事近
作者：王以寧（宋）

詩客少微家，世有斗南人傑。一段素襟清韻，似玉壺冰雪。懷中卿相飽經綸，況是好時節。我有太平歌頌，待形容賢業。
好事近
作者：王以寧（宋）

白石讀書房，世有斗南人傑。一段素襟清韻，似玉壺冰雪。仙家赤酒薦交梨，道眼況超越。來往十州三島，跨一輪新月。
虞美人
作者：王以寧（宋）

歸來峰下霜如水。明月三千里。幽人獨立瞰長淮。誰棹扁舟一葉、趁潮來。洞庭湖上銀濤觀。憶我煙蓑伴。此身天地一浮萍。去國十年華髮、欲星星。
浣溪沙
作者：王以寧（宋）

快雨疏風六月涼。貂蟬人著綵衣裳。肅然心拜玉爐香。相國趣還調鼎鼐，潘輿指日下瀟湘。秋來江上接歸航。
南歌子
作者：王以寧（宋）

未折江南柳，先開隴上梅。綠情紅意到根荄。昨夜春隨和氣、已歸來。忠力扶昌運，沖和保聖胎。陽功陰德好栽培。他日騎鯨仙路、指蓬萊。
鷓鴣天
作者：王以寧（宋）

瑞雪當空舞素英。玳筵收得滿金瓶。洗教雙眼明如鏡，看取黃河幾度清。龜畀壽，鶴為形。年年長願見儀刑。他年林下逢彭祖，喚作誰家小後生。
法駕導引
作者：陳與義（宋）

朝元路，朝元路，同駕玉華君。千乘載花紅一色，人間遙指是祥雲。回望海光新。
法駕導引
作者：陳與義（宋）

東風起，東風起，海上百花搖。十八風鬟雲半動，飛花和雨著輕綃。歸路碧迢迢。
法駕導引
作者：陳與義（宋）

簾漠漠，簾漠漠，天澹一簾秋。自洗玉舟斟白醴，月華微映是空舟。歌罷海西流。
虞美人
作者：陳與義（宋）

十年花底承潮露。看到江南樹。洛陽城裡又東風。未必桃花得似、舊時紅。胭脂睡起春才好。應恨人空老。心情雖在只吟詩。白髮劉郎孤負、可憐枝。
憶秦娥
作者：陳與義（宋）

魚龍舞。湘君欲下瀟湘浦。瀟湘浦。興亡離合，亂波平楚。獨無尊酒酬端午。移舟來聽明山雨。明山雨。白頭孤客，洞庭懷古。
臨江仙
作者：陳與義（宋）

高詠楚詞酬午日，天涯節序匆匆。榴花不似舞裙紅。無人知此意，歌罷滿簾風。萬事一身傷老矣，戌葵凝笑牆東。酒杯深淺去年同。試澆橋下水，今夕到湘中。
虞美人
作者：陳與義（宋）

張帆欲去仍搔首。更醉君家酒。吟詩日日待春風。及至桃花開後、卻匆匆。歌聲頻為行人咽。記著尊前雪。明朝酒醒大江流。滿載一船離恨、向衡州。
點絳唇
作者：陳與義（宋）

寒食今年，紫陽山下蠻江左。竹籬煙鎖。何處求新火。不解鄉音，只怕人嫌我。愁無那。短歌誰和。風動梨花朵。
虞美人
作者：陳與義（宋）

超然堂上閒賓主。不受人間暑。冰盤圍坐此州無。卻有一瓶和露、玉芙蕖。亭亭風骨涼生牖。消盡尊中酒。酒闌明月轉城西。照見紗巾藜杖、帶香歸。
漁家傲
作者：陳與義（宋）

今日山頭雲欲舉。青蛟素鳳移時舞。行到石橋聞細雨。聽還住。風吹卻過溪西去。我欲尋詩寬久旅。桃花落盡春無所。渺渺籃輿穿翠楚。悠然處。高林忽送黃鸝語。
虞美人
作者：陳與義（宋）

扁舟三日秋塘路。平度荷花去。病夫因病得來遊。更值滿川微雨、洗新秋。去年長恨拿舟晚。空見殘荷滿。今年何以報君恩。一路繁花相送、過青墩。
浣溪沙
作者：陳與義（宋）

送了棲鴉復暮鍾。欄干生影曲屏東。臥看孤鶴駕天風。起舞一尊明月下，秋空如水酒如空。謫仙已去與誰同。
玉樓春
作者：陳與義（宋）

山人本合居巖嶺。聊問支郎分半境。殘年藜杖與綸巾，八尺庭中時弄影。呼兒汲水添茶鼎。甘勝吳山山下井。一甌清露一爐雲，偏覺平生今日永。
清平樂
作者：陳與義（宋）

黃衫相倚。翠葆層層底。八月江南風日美。弄影山腰水尾。楚人未識孤妍。離騷遺恨千年。無住庵中新事，一枝喚起幽禪。
定風波
作者：陳與義（宋）

九日登臨有故常。隨晴隨雨一傳觴。多病題詩無好句。孤負。黃花今日十分黃。記得眉山文翰老。曾道。四時佳節是重陽。江海滿前懷古意。誰會。闌干三撫獨淒涼。
菩薩蠻
作者：陳與義（宋）

南軒面對芙蓉浦。宜風宜月還宜雨。紅少綠多時。簾前光景奇。繩床烏木幾。盡日繁香裡。睡起一篇新。與花為主人。
南柯子・南歌子
作者：陳與義（宋）

矯矯千年鶴，茫茫萬里風。闌干三面看秋空。背插浮屠千尺、冷煙中。林塢村村暗，溪流處處通。此間何似玉霄峰。遙望蓬萊依約、晚雲東。
臨江仙
作者：陳與義（宋）

憶昔午橋橋上飲，坐中多是豪英。長溝流月去無聲。杏花疏影裡，吹笛到天明。二十餘年如一夢，此身雖在堪驚。閒登小閣看新晴。古今多少事，漁唱起三更。
臨江仙
作者：杜大中妾（宋）

彩鳳隨鴉。
臨江仙
作者：劉彤（宋）

千里長安名利客，輕離輕散尋常。難禁三月好風光。滿階芳草綠，一片杏花香。記得年時臨上馬，看人眼淚汪汪。如今不忍更思量。恨無千日酒，空斷九迴腸。
滿庭芳
作者：僧兒（宋）

團菊苞金，叢蘭減翠，畫成秋暮風煙。使君歸去，千里倍潸然。兩度朱幡雁水，全勝得、陶侃當年。如何見，一時盛事，都在送行篇。愁煩。梳洗懶，尋思陪宴，把月湖邊。有多少、風流往事縈牽。聞道霓旌羽駕，看看是、玉局神仙。應相許，衝雲破霧，一到洞中天。
滿江紅
作者：胡仔（宋）

泛宅浮家，何處好、苕溪清境。佔雲山萬疊，煙波千頃。茶灶筆床渾不用，雪蓑月笛偏相稱。爭不教、二紀賦歸來，甘幽屏。紅塵事，誰能省。青霞志，方高引。任家風舴艋，生涯笭箸。三尺鱸魚真好膾，一瓢春酒宜閒飲。問此時、懷抱向誰論，惟箕潁。
水龍吟
作者：胡仔（宋）

夢寒綃帳春風曉，檀枕半堆香髻。轆轤初轉，闌干鳴玉，咿啞驚起。眠鴨凝煙，舞鸞翻鏡，影開秋水。解低鬟試整，牙床對立，香絲亂、雲撒地。纖手犀梳落處，膩無聲、重盤鴉翠。蘭膏勻漬，冷光欲溜，鸞釵易墜。年少偏嬌，髻多無力，惱人風味。理雲裾下階，含情不語，笑折花枝戲。
好事近
作者：王昂（宋）

喜氣擁朱門，光動綺羅香陌。行到紫微花下，悟身非凡客。不須脂粉涴天真，嫌怕太紅白。留取黛眉淺處，畫章臺春色。
賀新郎
作者：張元幹（宋）

曳杖危樓去。鬥垂天、滄波萬頃，月流煙渚。掃盡浮雲風不定，未放扁舟夜渡。宿燕落、寒蘆深處。悵望關河空弔影，正人間、鼻息鳴鼉鼓。誰伴我，醉中舞。十年一夢揚州路。倚高寒、愁生故國，氣吞驕虜。要斬樓蘭三尺劍，遺恨琵琶舊語。謾暗澀、銅華塵土。喚取謫仙平章看，過苕溪、尚許垂綸否。風浩蕩，欲飛舉。
賀新郎
作者：張元幹（宋）

夢繞神州路。悵秋風、連營畫角，故宮離黍。底事崑崙傾砥柱。九地黃流亂注。聚萬落、千村狐兔。天意從來高難問，況人情、老易悲如許。更南浦，送君去。涼生岸柳催殘暑。耿斜河、疏星淡月，斷雲微度。萬里江山知何處。回首對床夜語。雁不到、書成誰與。目盡青天懷今古，肯兒曹、恩怨相爾汝。舉大白，聽金縷。
滿江紅
作者：張元幹（宋）

春水迷天，桃花浪、幾番風惡。雲乍起、遠山遮盡，晚風還作。綠卷芳洲生杜若。數帆帶雨煙中落。傍向來、沙觜共停橈，傷飄泊。寒猶在，衾偏薄。腸欲斷，愁難著。倚篷窗無寐，引杯孤酌。寒食清明都過卻。最憐輕負年時約。想小樓、終日望歸舟，人如削。
蘭陵王
作者：張元幹（宋）

卷朱箔。朝雨輕陰乍閣。闌干外，煙柳弄晴，芳草侵階映紅藥。東風妒花惡。吹落。梢頭嫩萼。屏山掩，瀋水倦燻，中酒心情怕杯勺。尋思舊京洛。正年少疏狂，歌笑迷著。障泥油壁催梳掠。曾馳道同載，上林攜手，燈夜初過早共約。又爭信漂泊。寂寞。念行樂。甚粉淡衣襟，音斷絃索。瓊枝璧月春如昨。悵別後華表，那回雙鶴。相思除是，向醉裡、暫忘卻。
蘭陵王
作者：張元幹（宋）

綺霞散。空碧留晴向晚。東風裡，天氣困人，時節鞦韆閉深院。簾旌翠波颭。窗影殘紅一線。春光巧，花臉柳腰，勾引芳菲鬧鶯燕。閒愁費消遣。想娥綠輕暈，鸞鑑新怨。單衣欲試寒猶淺。羞衾鳳空展，塞鴻難託，誰問潛寬舊帶眼。念人似天遠。迷戀。畫堂宴。看最樂王孫，濃豔爭勸。蘭膏寶篆春宵短。擁檀板底唱，玉杯重暖。眾中先醉，謾倚欄、早夢見。
念奴嬌
作者：張元幹（宋）

江天雨霽，正露荷擎翠，風槐搖綠。試問秦樓今夜裡，愁到闌干幾曲。笑拈黃花，重題紅葉，無奈歸期促。暮雲千里，桂花初綻寒玉。有誰伴我淒涼，除非分付與，杯中醽醁。水本無情山又遠，回首煙波雲木。夢繞西園，魂飛南浦，自古情難足。舊遊何處，落霞空映孤鶩。
念奴嬌
作者：張元幹（宋）

蕊香深處，逢上巳、生怕花飛紅雨。萬點胭脂遮翠袖，誰識黃昏凝佇。燒燭呈妝，傳杯繞檻，莫放春歸去。垂絲無語，見人渾似羞妒。修禊當日蘭亭，群賢弦管裡，英姿如許。寶靨羅衣，應未有、許多陽臺神女。氣湧三山，醉聽五鼓，休更分今古。壺中天地，大家著意留住。
念奴嬌
作者：張元幹（宋）

吳松初冷，記垂虹南望，殘日西沈。秋入青冥三萬頃，蟾影吞盡湖陰。玉斧為誰，冰輪如許，宮闕想寒深。人間奇觀，古今豪士悲吟。蒼弁丹頰仙翁，淮山風露底，曾賦幽尋。老去專城仍好客，時擁歌吹登臨。坐揖龍江，舉杯相屬，桂子落波心。一聲猿嘯，醉來虛籟千林。
念奴嬌
作者：張元幹（宋）

秋風萬里，湛銀潢清影，冰輪寒色。八月靈槎乘興去，織女機邊為客。山擁雞林，江澄鴨綠，四顧滄溟窄。醉來橫吹，數聲悲憤誰測。飄蕩貝闕珠宮，群龍驚睡起，馮夷波激。雲氣蒼茫吟嘯處，龜吼鯨奔天黑。回首當時，蓬萊方丈，好個歸訊息。而今圖畫，謾教千古傳得。
念奴嬌
作者：張元幹（宋）

寒綃素壁，露華濃、群玉峰巒如洗。明鏡池開秋水淨，冷浸一天空翠。荷芰波生，菰蒲風動，驚起魚龍戲。山河影裡，十分光照人世。誰似老子痴頑，胡床敧坐，自引壺觴醉。醉裡悲歌歌未徹，屋角烏飛星墜。對影三人，停杯一問，誰解騎鯨意。玉京何處，翠樓空鎖十二。
念奴嬌
作者：張元幹（宋）

垂虹望極，掃太虛纖翳，明河翻雪。一碧天光波萬頃，湧出廣寒宮闕。好事浮家，不辭百里，俱載如花頰。琴高雙鯉，鼎來同醉孤絕。浩蕩今夕風煙，人間天上，別似尋常月。陶冶三高千古恨，賞我中秋清節。八十仙翁，雅宜圖畫，寫取橫江楫。平生奇觀，夢迴猶竦毛髮。
石州慢
作者：張元幹（宋）

寒水依痕，春意漸回，沙際煙闊。溪梅晴照生香，冷芯數枝爭發。天涯舊恨，試看幾許消魂，長亭門外山重疊。不盡眼中青，是愁來時節。情切。畫樓深閉，想見東風，暗銷肌雪。辜負枕前雲雨，尊前花月。心期切處，更有多少淒涼，殷勤留與歸時說。到得卻相逢，恰經年離別。
石州慢
作者：張元幹（宋）

雨急雲飛，驚散暮鴉，微弄涼月。誰家疏柳低迷，幾點流螢明滅。夜帆風使，滿湖煙水蒼茫，菰蒲零亂秋聲咽。夢斷酒醒時，倚危檣清絕。心折。長庚光怒，群盜縱橫，逆胡猖獗。欲挽天河，一洗中原膏血。兩宮何處，塞垣只隔長江，唾壺空擊悲歌缺。萬里想龍沙，泣孤臣吳越。
永遇樂
作者：張元幹（宋）

月仄金盆，江縈羅帶，涼飆天際。摩詰丹青，營丘平遠，一望窮千里。白鷗盟在，黃粱夢破，投老此心如水。耿無眠、披衣顧影，乍聞繞階絡緯。百年倦客，三生習氣，今古到頭誰是。夜色蒼茫，浮雲滅沒，舉世方熟寐。誰人著眼，放神八極，逸想寄塵寰外。獨憑欄、雞鳴日上，海山霧起。
永遇樂
作者：張元幹（宋）

飛觀橫空，眾山繞甸，江面相照。曲檻披風，虛簷掛月，據盡登臨要。有時巾屨，訪公良夜，坐我半天林杪。攬浮丘、飄飄衣袂，相與似遊蓬島。主人勝度，文章英妙，合住北扉西沼。何事十年，風灑露沐，不厭江山好。曲屏端有，吹簫人在，同倚暮雲清曉。乘除了、人間寵辱，付之一笑。
八聲甘州
作者：張元幹（宋）

倚凌空飛觀，展營丘臥軸恍移時。漸微雲點綴，參橫斗轉，野闊天垂。草樹縈迴島嶼，杳靄數峰低。共此一尊月，顧影為誰。俯仰乾坤今古，正嫩涼生處，濃露初扉。據胡床殘夜，唯我與公知。念老去、風流未減，見向來、人物幾興衰。身長健，何妨遊戲，莫問棲遲。
八聲甘州
作者：張元幹（宋）

記當年共飲，醉畫船、搖碧罥花釵。問蒼顏華髮，煙蓑雨笠，何事重來。看盡人情物態，冷眼只堪咍。賴有西湖在，洗我塵埃。夜久波光山色，間澹妝濃抹，冰鑑雲開。更潮頭千丈，江海兩崔嵬。曉涼生、荷香撲面，灑天邊、風露逼襟懷。誰同賞，通宵無寐，斜月低迴。
水調歌頭
作者：張元幹（宋）

落景下青嶂，高浪卷滄洲。平生頗慣，江海掀舞木蘭舟。百二山河空壯。底事中原塵漲。喪亂幾時休。澤畔行吟處，天地一沙鷗。想元龍，猶高臥，百尺樓。林風酹酒，堪笑淡話覓封侯。老去英雄不見。惟與漁樵為伴。回首得無憂。莫道三伏熱，便是五湖秋。
水調歌頭
作者：張元幹（宋）

閏餘有何好，一歲兩中秋。滕王高閣曾醉，月湧大江流。今夜釣龍臺上，還似當時逢閏，佳句記英遊。看山兼看月，登閣復登樓。別離久，今古恨，大刀頭。老來長是清夢，宛在舊神州。遐想薌林風味，甕裡自傾春色，不用貰貂裘。笑我成何事，搔首謾私憂。
水調歌頭
作者：張元幹（宋）

縹緲九仙閣，壯觀在人間。涼飆乍起，四圍晴黛入闌干。已過中秋時候。便是菊花重九。為壽一尊歡。今古登高意，玉帳正清閒。引三巴，連五嶺，控百蠻。元戎小隊，舊遊曾記並龍山。閩嶠尤寬南顧。聞道天邊玉露。持橐詔新頒。且擁笙歌醉，廊廟更徐還。
水調歌頭
作者：張元幹（宋）

平日幾經過，重到更留連。黃塵烏帽，覺來眼界忽醒然。坐見如雲秋稼，莫問雞蟲得失，鴻鵠下翩翩。四海九洲大，何地著飛仙。吸湖光，吞蟾影，倚天圓。胸中萬頃空曠，清夜炯無眠。要識世間閒處，自有尊前深趣，且唱釣魚船。調鼎他年事，妙手看烹鮮。
水調歌頭
作者：張元幹（宋）

雨斷翻驚浪，山瞑擁歸雲。麥秋天氣，聊泛徵棹泊江村。不羨腰間金印，卻愛吾廬高枕，無事閉柴門。搔首煙波上，老去任乾坤。白綸巾，玉麈尾，一杯春。性靈陶冶，我輩猶要箇中人。莫變姓名吳市，且向漁樵爭席，與世共浮沈。目送飛鴻去，何用畫麒麟。
水調歌頭
作者：張元幹（宋）

露下菱歌遠，螢傍藕花流。臨溪堂上，望中依舊柳邊洲。晚暑冰肌沾汗，新浴香綿撲粉，湘簟月華浮。長記開朱戶，不寐待歸舟。恍重來，思往事，攪離愁。天涯何處，未應容易此身休。莫問吳霜點鬢，細與蠻箋封恨，相見轉綢繆。雲雨陽臺夢，河漢鵲橋秋。
水調歌頭
作者：張元幹（宋）

萬里冰輪滿，千丈玉盤浮。廣寒宮殿，西望湖海冷光流。掃盡長空纖翳，散亂疏林清影，風露迫人愁。徐步行歌去，危坐莫眠休。問孤蓬，緣底事，苦淹留。倦遊回首，向來雲臥兩星周。此夜此生長好，明月明年何處，歸興在南州。老境一傖父，異縣四中秋。
水調歌頭
作者：張元幹（宋）

袖手看飛雪，高臥過殘冬。飄然底事春到，先我逐孤鴻。挾取筆端風雨，快寫胸中丘壑，不肯下樊籠。大笑了今古，乘興便西東。一尊酒，知何處，又相逢。奴星結柳，與君同送五家窮。好是橘封千戶，正恐樓高百尺，湖海有元龍。目光在牛背，馬耳射東風。
水調歌頭
作者：張元幹（宋）

放浪形骸外，憔悴山澤癯。倒冠落佩，此心不待白髭鬚。聊復脫身鵷鷺，未暇先尋水竹，矯首漢庭疏。長夏啖丹荔，兩紀傲閒居。忽風飄，連雨打，向西湖。藕花深處，尚能同載麴生無。聽子談天舌本，澆我書空胸次，醉臥踏冰壺。畢竟凌煙像，何似輞川圖。
水調歌頭
作者：張元幹（宋）

柱策松江上，舉酒酹三高。此生飄蕩，往來身世兩徒勞。長羨五湖煙艇，好是秋風鱸膾，笠澤久蓬蒿。想像英靈在，千古傲雲濤。俯滄浪，舌空曠，恍神交。解衣盤礴，政須一笑屬吾曹。洗盡人間塵土，掃去胸中冰炭，痛飲讀離騷。縱有垂天翼，何用釣連鰲。
水調歌頭
作者：張元幹（宋）

今夕定何夕，秋垂滿東甌。悲涼懷抱，何事還倍去年愁。萬里碧空如洗，寒浸十分明月，簾卷玉波流。非是經年別，一歲兩中秋。坐中庭，風露下，冷颼颼。素娥無語相對，尊酒且遲留。琴罷不堪幽怨，遙想三山影外，人倚夜深樓。矯首望霄漢，雲海路悠悠。
水調歌頭
作者：張元幹（宋）

最樂賢王子，今歲好中秋。夜深珠履，舉杯相屬盡名流。宿雨乍開銀漢，洗出玉蟾秋色，人在廣寒遊。浩蕩山河影，偏照岳陽樓。露華濃，君恩重，判扶頭。霓旌星節，已隨絲管下皇州。滿座燭光花禮，笑罥烏巾同醉，誰問負薪裘。月轉簷牙曉，高枕更無憂。
水調歌頭
作者：張元幹（宋）

舉手釣鰲客，削跡種瓜侯。重來吳會三伏，行見五湖秋。耳畔風波搖盪，身外功名飄忽，何路射旄頭。孤負男兒志，悵望故園愁。夢中原，揮老淚，遍南州。元龍湖海豪氣，百尺臥高樓。短髮霜黏兩鬢，清夜盆傾一雨，喜聽瓦鳴溝。猶有壯心在，付與百川流。
水調歌頭
作者：張元幹（宋）

戎虜亂中夏，星曆一周天。干戈未定，悲吒河洛尚腥羶。萬里兩宮無路。政仰君王神武。願數中興年。吾道尊洙泗，何暇議伊川。呂公子，三世相，在凌煙。詩名獨步，焉用兒輩更毛箋。好去承明讜論。照映金狨帶穩。恩與荔枝偏。回首東山路，池閣醉雙蓮。
風流子
作者：張元幹（宋）

飛觀插雕粱。憑虛起、縹緲五雲鄉。對山滴翠嵐，兩眉濃黛，水分雙派，滿眼波光。曲欄幹外，汀煙輕冉冉，莎草細茫茫。無數釣舟，最宜煙雨，有如圖畫，渾似瀟湘。使君行樂處，秦箏弄哀怨，雲鬢分行。心醉一缸春色，滿座疑香。有天涯倦客，尊前回首，聽徹伊川，惱損柔腸。不似碧潭雙劍，猶解相將。
魚遊春水
作者：張元幹（宋）

芳洲生蘋芷。宿雨收晴浮暖翠。煙光如洗，幾片花飛點淚。清鏡空餘白髮添，新恨誰傳紅綾寄。溪漲岸痕，浪吞沙尾。老去情懷易醉。十二欄干慵遍倚。雙鳧人慣風流，功名萬里。夢想濃妝碧雲邊，目斷歸帆夕陽裡。何時送客，更臨春水。
寶鼎現
作者：張元幹（宋）

山莊圖畫，錦囊吟詠，胸中丘壑。年少日、如虹豪氣，吐鳳詞華渾忘卻。便袖手、向巖前溪畔，種滿煙梢霧籜。想別墅平泉，當時草木，風流如昨。瘦藤閒倚看鋤藥。雙芒鞋、雨後常著。目送處、飛鴻滅沒，誰問蓬蒿爭燕雀。乍霽月、望松雲南渡，短艇敧沙夜泊。正萬里清冥，千林虛籟，從渠繒繳。攜幼尚有筠丁，誰會得、人生行樂。岸幘綸巾歸去，深戶相迷翠幕。恐未免、上凌煙閣。好在秋天鶚。念小山叢桂，今宵狂客，不勝杯勺。
祝英臺近
作者：張元幹（宋）

枕霞紅，釵燕墜。花露殢雲髻。粉淡香殘，猶帶宿酲睡。畫簷紅日三竿，慵窺鸞鑑，長是倚、春風無力。又經歲。玉腕條脫輕鬆，羞郎見憔悴。何事秋來，容易又分袂。可堪疏雨梧桐，空階絡緯，揹人處、偷彈珠淚。
朝中措
作者：張元幹（宋）

花陰如坐木蘭船。風露正娟娟。翠蓋匝庭芳影，青蛟平地飛涎。春撩狂興，香迷痛飲，中聖中賢。攜取一枝同夢，從他五夜如年。
蝶戀花
作者：張元幹（宋）

窗暗窗明昏又曉。百歲光陰，老去難重少。四十歸來猶賴早。浮名浮利都經了。時把青銅閒自照。華髮蒼顏，一任傍人笑。不會參禪並學道。但知心下無煩惱。
蝶戀花
作者：張元幹（宋）

燕去鶯來春又到。花落花開，幾度池塘草。歌舞筵中人易老。閉門打坐安閒好。敗意常多如意少。著甚來由，入鬧尋煩惱。千古是非渾忘了。有時獨自掀髯笑。
沁園春
作者：張元幹（宋）

神水華池，汞鉛凝結，虎龍往來。問子前午後，陽銷陰長，自然爐鼎，何用安排。靈寶玄門，煙蘿真境，三日庚生兌戶開。泥丸透，盡周天火候，平步仙階。蓬萊。直上瑤臺。看海變桑田飛暮埃。念塵勞良苦，流光易度，明珠難得，白骨成堆。位極人臣，功高今古，總蹈危機吞禍胎。爭知我，辦青鞋布襪，雁蕩天台。
沁園春
作者：張元幹（宋）

敧枕深軒，散帙虛堂，畏景屢移。漸披襟臨水，搘床就月，蓮香拂面，竹色侵衣。壓玉為醪，折荷當盞，臥看銀潢星四垂。人歸後，任肌蟬自嘯，宿鳥相依。痴兒。莫道危機。悟三十九年都盡非。任紆朱拖紫，圍金佩玉，青錢流地，白璧如坻。富貴浮雲，身名零露，事事無心歸便歸。秋風動，正吳松月冷，蓴長鱸肥。
臨江仙
作者：張元幹（宋）

玉立清標消晚暑，胸中一段冰壺。畫船歸去醉歌珠。微雲收未盡，殘月炯如初。鴛鷺行間催闊步，秋來乘興鳧趨。煩君為我問西湖。不知疏影畔，許我結茅無。
臨江仙
作者：張元幹（宋）

鶯喚屏山驚睡起，嬌多須要郎扶。荼䕷斗帳罷燻爐。翠穿珠落索，香泛玉流蘇。長記枕痕銷醉色，日高猶倦妝梳。一枝春瘦想如初。夢迷芳草路，望斷素鱗書。
臨江仙
作者：張元幹（宋）

十日籬邊猶袖手，天教冷地藏香。王孫風味最難忘。逃禪留坐客，度曲出宮妝。判卻為花今夜醉，大家且泛鵝黃。人心休更問炎涼。從渠簪發短，還我引杯長。
臨江仙
作者：張元幹（宋）

露坐榕陰須痛飲，從渠疊鼓頻催。暮山新月兩徘徊。離愁秋水遠，醉眼曉帆開。泛宅浮家遊戲去，流行坎止忘懷。江邊鷗鷺莫相猜。上林訊息好，鴻雁已歸來。
醉落魄・一斛珠
作者：張元幹（宋）

浮家泛宅。舊遊記霅溪蹤跡。此生已是天涯隔。投老誰知，還作三吳客。故人怪我疏髯黑。醉來猶似丁年日。光陰未肯成虛擲。蜀魄聲中，著處有春色。
醉落魄・一斛珠
作者：張元幹（宋）

綠枝紅萼。江南芳信年年約。竹輿路轉溪橋角。晴日烘香，的皪疏籬落。玉臺粉面鉛華薄。畫堂長記深羅幕。惜花老去情猶著。客裡驚春，生怕東風惡。
醉落魄・一斛珠
作者：張元幹（宋）

一枝冰萼。鬢雲低度橫波約。醉扶曾罥烏巾角。長是春來，腸斷寶釵落。羅衣乍怯香風薄。夜深花困遮垂幕。不堪往事尋思著。休問尊前，客惡主人惡。
醉落魄・一斛珠
作者：張元幹（宋）

雲鴻影落。風吹小艇敧沙泊。津亭古木濃陰合。一枕灘聲，客睡何曾著。天涯萬里情懷惡。年華垂暮猶離索。佳人想見猜疑錯。莫數歸期，已負當時約。
南歌子
作者：張元幹（宋）

涼月今宵滿，晴空萬里寬。素娥應念老夫閒。特地中秋著意、照人間。香霧雲鬟溼，清輝玉臂寒。休教凝佇向更闌。飄下桂華聞早、大家看。
南歌子
作者：張元幹（宋）

遠樹留殘雪，寒江照晚晴。分明江上數峰青。倚檻舊愁新恨、一時生。春意來無際，歸舟去有程。道人元自沒心情。楚夢只因沈醉、等閒成。
南歌子
作者：張元幹（宋）

玉露團寒菊，秋風入敗荷。繚牆南畔曲池渦。天迥遙岑倒影、落層波。月轉簷牙短，更傳漏箭多。醉來歸去意如何。只為地偏心遠、慣絃歌。
南歌子
作者：張元幹（宋）

桂魄分餘暈，檀香破紫心。高鬟松綰鬢雲侵。又被蘭膏香染、色沈沈。指印纖纖粉，釵橫隱隱金。更闌雲雨鳳帷深。長是枕前不見、殢人尋。
卜算子
作者：張元幹（宋）

的皪數枝斜，冰雪縈餘態。燭外尊前滿眼春，風味年年在。老去惜花深，醉裡愁多㬠。冷蕊孤芳底處愁，少個人人戴。
卜算子
作者：張元幹（宋）

涼氣入熏籠，暗影敧花砌。紫玉誰人三弄寒，細吹斷、江梅意。花底溼春衣，隔坐風輕遞。卻笑笙簫緱嶺人，明日偷垂淚。
卜算子
作者：張元幹（宋）

風露溼行雲，沙水迷歸艇。臥看明河月滿空，鬥掛蒼山頂。萬古只青天，多事悲人境。起舞聞雞酒未醒，潮落秋江冷。
卜算子
作者：張元幹（宋）

芳信著寒梢，影入花光畫。玉立風前萬里春，雪豔江天夜。誰折暗香來，故把新篘瀉。記得偎人並照時，鬢亂斜枝惹。
浣溪沙
作者：張元幹（宋）

曲室明窗燭吐光。瓦爐灰暖炷瓢香。夜闌茗碗間飛觴。坐穩蒲團憑棐幾，燻餘紙帳掩梨床。箇中風味更難忘。
浣溪沙
作者：張元幹（宋）

一枕秋風兩處涼。雨聲初歇漏聲長。池塘零落藕花香。歸夢等閒歸燕去，斷腸分付斷雲行。畫屏今夜更思量。
浣溪沙
作者：張元幹（宋）

翡翠釵頭綴玉蟲。秋蟾飄下廣寒宮。數枝金粟露華濃。花底清歌生皓齒，燭邊疏影映酥胸。惱人風味冷香中。
浣溪沙
作者：張元幹（宋）

燕掠風檣款款飛。豔桃穠李鬧長堤。騎鯨人去曉鶯啼。可意湖山留我住，斷腸煙水送君歸。三春不是別離時。
浣溪沙
作者：張元幹（宋）

雲氣吞江卷夕陽。白頭波上電飛忙。奔雷驚雨濺胡床。玉節故人同壯觀，錦囊公子更平章。榕陰歸夢十分涼。
浣溪沙
作者：張元幹（宋）

山繞平湖波撼城。湖光倒影浸山青。水晶樓下欲三更。霧柳暗時雲度月，露荷翻處水流螢。蕭蕭散發到天明。
浣溪沙
作者：張元幹（宋）

目送歸州鐵甕城。隔江想見蜀山青。風前團扇僕頻更。夢裡有時身化鶴，人間無數草為螢。此時山月下樓明。
浣溪沙
作者：張元幹（宋）

月轉花枝清影疏。露華濃處滴真珠。天香遺恨罥花須。沐出烏雲多型度，暈成娥綠費功夫。歸時分付與妝梳。
浣溪沙
作者：張元幹（宋）

花氣天然百和芬。仙風吹過海中春。龍涎瀋水總銷魂。清潤巧縈金縷細，氤氳偏傍玉脂溫。別來長是惜餘燻。
浣溪沙
作者：張元幹（宋）

萼綠華家萼綠春。山瓶何處下青雲。濃香氣味已醺人。竹葉傳杯驚老眼，松醪題賦倒綸巾。須防銀字暖朱唇。
浣溪沙
作者：張元幹（宋）

花氣蒸濃古鼎煙。水沈春透露華鮮。心清無暇數龍涎。乞與病夫僧帳座，不妨公子醉茵眠。普燻三界掃腥羶。
浣溪沙
作者：張元幹（宋）

花氣薰人百和香。少陵佳句是仙方。空教蜂蝶為花忙。和露摘來輕換骨，傍懷聞處惱迴腸。去年時候入思量。
浣溪沙
作者：張元幹（宋）

殘臘晴寒出眾芳。風流勾引破春光。年年長為此花忙。夜久莫教銀燭灺，酒邊何似玉臺妝。冰肌溫處覓餘香。
浣溪沙
作者：張元幹（宋）

棐幾明窗樂未央。燻爐茗碗是家常。客來長揖對胡床。蟹眼湯深輕泛乳，龍涎灰暖細烘香。為君行草寫秋陽。
浣溪沙
作者：張元幹（宋）

榕葉桄榔驛枕溪。海風吹斷瘴雲低。薄寒初覺到征衣。歲晚可堪歸夢遠，愁深偏恨得書稀。荒庭日腳又垂西。
柳梢青
作者：張元幹（宋）

清山浮碧。細風絲雨，新愁如織。慵試春衫，不禁宿酒，天涯寒食。歸期莫數芳辰，誤幾度、迴廊夜色。入戶飛花，隔簾雙燕，有誰知得。
柳梢青
作者：張元幹（宋）

小樓南陌。翠軿金勒，誰家春色。冷雨吹花，禁菸怯柳，傷心行客。少年百萬呼盧，擁越女、吳姬共擲。被底香濃，尊前燭滅，如今消得。
醉花陰
作者：張元幹（宋）

紫樞澤笏趨龍尾。平入鈞衡位。春殿聽宣麻，爭喜登庸，何似今番喜。崑臺宜有神仙裔。奕世貂蟬貴。玉砌長蘭芽，好擁笙歌，長向花前醉。
醉花陰
作者：張元幹（宋）

翠箔陰陰籠畫閣。昨夜東風惡。芳徑滿香泥，南陌東郊，惆悵妨行樂。傷春比似年時惡。潘鬢新來薄。何處不禁愁，雨滴花腮，和淚胭脂落。
長相思令・長相思
作者：張元幹（宋）

香暖幃。玉暖肌。嬌臥嗔人來睡遲。印殘雙黛眉。蟲聲低。漏聲稀。驚枕初醒燈暗時。夢人歸未歸。
長相思令・長相思
作者：張元幹（宋）

花下愁。月下愁。花落月明人在樓。斷腸春復秋。從他休。任他休。如今青鸞不自由。看看天盡頭。
如夢令
作者：張元幹（宋）

雨洗青冥風露。雲外雙星初度。乞巧夜樓空，月妒迴廊私語。凝佇。凝佇。不似去年情緒。
如夢令
作者：張元幹（宋）

潮退江南晚渡。山暗水西煙雨。天氣十分涼，斷送一年殘暑。歸去。歸去。香霧曲屏深處。
如夢令
作者：張元幹（宋）

臥看西湖煙渚。綠蓋紅妝無數。簾捲曲欄風，拂面荷香吹雨。歸去。歸去。笑損花邊鷗鷺。
春光好
作者：張元幹（宋）

疏雨洗，細風吹。淡黃時。不分小亭芳草綠，映簷低。樓下十二層梯。日長影裡鶯啼。倚遍闌干看盡柳，憶腰肢。
春光好
作者：張元幹（宋）

吳綾窄，藕絲重。一鉤紅。翠被眠時常要人暖，著懷中。六幅裙窣輕風。見人遮盡行蹤。正是踏青天氣好，憶弓弓。
虞美人
作者：張元幹（宋）

開殘桃李春方到。誰送東風早。杖藜幽徑踏餘花。卻對綠陰青子、問年華。迢迢雲水橫清淺。不遣愁眉展。數竿修竹自橫斜。猶有小窗朱戶、似儂家。
青玉案
作者：張元幹（宋）

華裾玉轡青絲鞚。記年少、金吾從。花底朝回珠翠擁。曉鍾初斷，宿酲猶帶，綠鎖窗中夢。天涯相遇鞭鸞鳳。老去堂成更情重。月轉簷牙雲繞棟。涼吹香霧，酒迷歌扇，春筍傳杯送。
青玉案
作者：張元幹（宋）

王孫陌上春風鞚。蕊珠宴、雲軿從。歸去笙歌常醉擁。蠟殘花炬，月侵冰簟，慣作涼堂夢。玉人勸客釵斜鳳。條脫擎杯腕嫌重。燕子入簾飛畫棟。雨餘深院，漏催清夜，更軋秦箏送。
青玉案
作者：張元幹（宋）

花王獨佔春風遠。看百卉、芳菲遍。五福長隨今日宴。粉光生豔，寶香飄霧，方響流蘇顫。壽祺堂上修篁畔。乳燕雙雙賀新院。玉斝明年何處勸。旌幢滿路，貂蟬宜面，歸覲黃金殿。
青玉案
作者：張元幹（宋）

水芝香遠搖紅影。泛瑞靄、橫山頂。縹緲笙歌雲不定。玉鉤斜掛，素蟾初滿，醉愜浮瓜冷。庭蘭戲彩傳金鼎。小袖青衫更輝映。誰道筠溪歸計近。秋風催去，鳳池難老，長把中書印。
青玉案
作者：張元幹（宋）

銀潢露洗冰輪皎。謫仙下、蓬萊島。簾卷橫山珠翠繞。生朝香霧，玳筵絲管，長醉壺天曉。金鑾夜鎖麻新草。入輔明光拜元老。看取明年人總道。中興賢相，太平時世，分外風光好。
青玉案
作者：張元幹（宋）

月華冷沁花梢露。芳意戀、香肌住。心字龍涎饒濟楚。素馨風味，碎瓊流品，別有天然處。圍爐屈曲宜深炷。留取春光向朱戶。綠綺聲中誰暗許。小窗歸去，夢迴猶記，金鼎分雲縷。
青玉案
作者：張元幹（宋）

平生百繞垂虹路。看萬頃、翻雲去。山澹夕暉帆影度。菱歌風斷，襪羅塵散，總是關情處。少年陳跡今遲暮。走筆猶能醉時句。花底自成心暗許。舊家春事，覺來客恨，分付疏篷雨。
點絳唇
作者：張元幹（宋）

山暗秋雲，暝鴉接翅啼榕樹。故人何處。一夜溪亭雨。夢入新涼，只道消殘暑。還知否。燕將雛去。又是流年度。
點絳唇
作者：張元幹（宋）

水驛凝霜，夜帆風駛潮生曉。酒醒寒悄。枕底波聲小。好去歸舟，有個人風調。君行了。此歡應少。索共梅花笑。
點絳唇
作者：張元幹（宋）

春曉輕雷，採蘋洲上清明雨。亂雲遮樹。暗澹江村路。今夜歸舟，綠潤紅香處。遙山暮。畫樓何許。喚取潮回去。
點絳唇
作者：張元幹（宋）

畫閣深圍，暖紅光裡芳林影。暗香成陣。上下花相映。倒掛疏枝，月落參橫冷。休裝景。要人酒醒。除是花枝並。
點絳唇
作者：張元幹（宋）

嵩洛雲煙，間生真相耆英裔。要知鮐背。難老中和氣。報道玉堂，已草調元制。華夷喜。繡裳貂珥。便向東山起。
點絳唇
作者：張元幹（宋）

清夜沈沈，暗蛩啼處簷花落。乍涼簾幕。香繞屏山角。堪恨歸鴻，情似秋雲薄。書難託。盡交寂寞。忘了前時約。
點絳唇
作者：張元幹（宋）

醉泛吳松，小舟誰怕東風大。舊時經過。曾向垂虹臥。月淡霜天，今夜空清坐。還知麼。滿斟高和。只有君知我。
點絳唇
作者：張元幹（宋）

減塑冠兒，寶釵金縷雙緌結。怎教寧帖。眼惱兒裡劣。韻底人人，天與多磨折。休分說。放燈時節。閒了花和月。
點絳唇
作者：張元幹（宋）

水鷁風帆，兩眉只解相思皺。悄然難受。教我怎唧𠺕。待得書來，不管歸時瘦。嬌痴後。是事撋就。只這難依口。
虞美人
作者：張元幹（宋）

廣寒蟾影開雲路。目斷愁來處。菊花輕泛玉杯空。醉後不知星斗、亂西東。今宵入夢陽臺雨。誰忍先歸去。酒醒長是五更鐘。休念舊遊吹帽、幾秋風。
虞美人
作者：張元幹（宋）

西郊追賞尋芳處。聞道衝寒去。雨肥紅綻向南枝。歲晚才開應是、恨春遲。天涯樂事王孫貴。花底還君醉。有人風味勝疏梅。醉裡折花歸去、更傳杯。
虞美人
作者：張元幹（宋）

菊坡九日登高路。往事知何處。陵遷谷變總成空。回首十年秋思、吹臺東。西窗一夜蕭蕭雨。夢繞中原去。覺來依舊畫樓鍾。不道木犀香撼、海山風。
漁家傲
作者：張元幹（宋）

釣笠披雲青障繞。橛頭細雨春江渺。白鳥飛來風滿棹。收綸了。漁童拍手樵青笑。明月太虛同一照。浮家泛宅忘昏曉。醉眼冷看城市鬧。煙波老。誰能惹得閒煩惱。
漁家傲
作者：張元幹（宋）

樓外天寒山欲暮。溪過雪後藏雲樹。小艇風斜沙觜露。流年度。春光已向梅梢住。短夢今宵還到否。葦村四望知何處。客裡從來無意緒。催歸去。故園正要鶯花主。
漁家傲
作者：張元幹（宋）

寒日西郊湖畔路。天低野闊山無數。路轉斜岡花滿樹。絲吹雨。南枝佔得春光住。藉草攜壺花底去。花飛酒面香浮處。老手調羹當獨步。須記取。坐中都是芳菲侶。
謁金門
作者：張元幹（宋）

鴛鴦渚。春漲一江花雨。別岸數聲初過櫓。晚風生碧樹。艇子相呼相語。載取暮愁歸去。寒食煙村芳草路。愁來無著處。
謁金門
作者：張元幹（宋）

風露底。石上岸巾愁起。月到房心天似水。亂峰清影裡。此去登瀛須記。今夕道山同醉。春殿明年人共指。玉皇香案吏。
謁金門
作者：張元幹（宋）

清光溢。影轉畫簷涼入。風露一天星斗溼。無雲天更碧。滿引送君何惜。記取吾曹今夕。目斷秋江君到日。潮來風正急。
瑞鷓鴣
作者：張元幹（宋）

雛鶯初轉鬥尖新。雙蕊花嬌掌上身。總解滿斟偏勸客，多生俱是綺羅人。回波偷顧輕招拍，方響底敲更合𥱧。豆蔻梢頭春欲透，情知巫峽待為雲。
瑞鷓鴣
作者：張元幹（宋）

白衣蒼狗變浮雲。千古功名一聚塵。好是悲歌將進酒，不妨同賦惜餘春。風光全似中原日，臭味要須我輩人。雨後飛花知底數，醉來贏取自由身。
好事近
作者：張元幹（宋）

老去更思歸，芳草正薰南陌。上巳又逢寒食，嘆三年為客。吹花小雨溼鞦韆，閒卻好春色。天甚不憐人老，早教人歸得。
好事近
作者：張元幹（宋）

梅潤乍晴天，簾卷畫堂風月。珠翠共迷香霧，是長年時節。瑤池清夜宴群仙，鸞笙未吹徹。西母醉中微笑，看蟠桃初結。
好事近
作者：張元幹（宋）

春色到花房，芳信一枝偏好。勾引萬紅千翠，為化工呈巧。花姑玉貌笑東風，今朝放春早。看取鬢邊幡勝，永宜春難老。
好事近
作者：張元幹（宋）

斗帳炷爐燻，花露裛成薌澤。縈透雪兒金縷，醉玉壺春色。非煙非霧鎖窗中，王孫倦留客。不道粉牆南畔，也有人聞得。
怨王孫・憶王孫
作者：張元幹（宋）

小院春晝。晴窗霞透。把雨燕脂，倚風翠袖。芳意惱亂人多。暖金荷。多情不分群葩後。傷春瘦。淺黛眉尖秀。紅潮醉臉，半掩花底重門。怨黃昏。
怨王孫・憶王孫
作者：張元幹（宋）

霽雨天迥。平林煙暝。燈閃沙汀，水生釣艇。樓外柳暗誰家。亂昏鴉。相思怪得今番甚。寒食近。小砑魚箋信。屏山交掩，微醉獨倚欄干。恨春寒。